Predkladacia správa 

	Návrh zákona o vede a technike  sa predkladá v  súlade s Legislatívnym plánom vlády Slovenskej republiky na rok 2001. Cieľom návrhu zákona je upraviť pravidlá a podmienky vzájomného vzťahu štátu, právnických osôb a fyzických osôb zaoberajúcich sa výskumum a vývojom, ich základných úloh a práv. 

	Vláda SR vo svojom ”Programovom vyhlásení” v časti Veda a výskum, potvrdila kľúčové postavenie vedy a techniky pri realizácii zámerov hospodárskej a sociálnej politiky štátu. Ďalej deklaruje, že bude kodifikovať postavenie vedy a techniky príslušnými legislatívnymi zmenami a koncepčne aj legislatívne upraví riadenie vedy a základné úlohy jej hlavných zložiek. 

Veda a technika sa v súčasnosti po legislatívnej a systémovo-organizačnej stránke opiera len o zákony, napr.  zákon o rozpočtových pravidlách, zákon o verejnom obstarávaní tovarov, služieb a verejných prác, zákon o štátnej pomoci zákon o Agentúre na podporu vedy a techniky a ďalšie špecifické zákony (daňový zákon, colný zákon, tzv. kompetenčný zákon, zákon o SAV, zákon o vysokých školách atď.) Pri príprave návrhu zákona bola použitá porovnávacia analýza systému legislatívy pre vedu a techniku v SR a v niektorých krajinách OECD a EÚ. 

Návrh zákona o vede a technike  bol vypracovaný v spolupráci s ”Expertnou pracovnou komisiou na prípravu návrhu zákona o vede a technike”, pozostávajúcou zo zástupcov Ministerstva hospodárstva SR, Ministerstva pôdohospodárstva SR, Ministerstva životného prostredia SR, Sekcie vedy a techniky MŠ SR, Sekcie vysokých škôl MŠ SR, Slovenskej akadémie vied, Rady vysokých škôl, Asociácie zamestnávateľských zväzov a združení SR (AZZZ SR) a Fóra vedeckých a výskumných pracovníkov Slovenska.

	V rámci príprav návrhu zákona, bola zriadená ”Terminologická komisia”, ktorá   pripravila vymedzenie pojmov z oblasti vedy a techniky pre potreby zákona. Prílohou návrhu zákona nie sú vykonávacie všeobecne záväzné právne predpisy, ktoré budú dopracované po schválení návrhu zákona o vede a technike v Národnej rade Slovenskej republiky.

Návrh zákona utvára legislatívne podmienky na vznik neziskového sektora výskumu a vývoja. Navrhnutý systém je v súlade s “Návrhom koncepcie nových právnych foriem vzťahu medzi štátom a poskytovateľmi verejných služieb”, vypracovanej na základe uznesenia vlády SR č. 694/2000 časť C.22. Umožní zásadnú reštrukturalizáciu vedecko-technického potenciálu Slovenskej republiky a stane sa východiskom pre transformáciu štátnych rozpočtových a príspevkových organizácií výskumu a vývoja v zmysle “Auditu” na neziskové organizácie. Je v súlade s existenciou súkromného neziskového sektora výskumu a vývoja v štátoch EÚ.

Návrh zákona prešiel medzirezortným pripomienkovým konaním. Pripomienky, ktoré MŠ SR dostalo v termíne do 26. 2. 2001 sú vyhodnotené a zapracované. Prehľad o pripomienkach k návrhu zákona nie je uvedený v prílohe “Vyhodnotenie pripomienkového konania”, nakoľko je súčasťou predchádzajúcich návrhov zákona prerokovaných v LRV SR v hore uvedených termínoch a nedošlo k jeho ďalším zmenám. Po zapracovaní pripomienok z medzirezortného pripomienkového konania je návrh zákona predkladaný bez zásadných rozporov. Neakceptované pripomienky sú typom polemických úvah a komentárov a sú vo vyhodnotení medzirezortného pripomienkového konania vysvetlené.

Návrh zákona bol dňa 20. 3. 2001 prerokovaný v Legislatívnej rade vlády SR, ktorá ho vrátila MŠ SR na vykonanie ďalších úprav. Všetky navrhované úpravy boli v návrhu zákona o vede a technike uplatnené.

Návrh zákona bol dňa 29. 3. 2001 druhý krát prerokovaný v Rade vlády SR pre vedu a techniku. Pripomienky z tohto rokovania sú v predkladanom návrhu zákona zapracované. Rada vlády SR pre vedu a techniku súhlasila s predložením návrhu zákona o vede a technike na rokovanie vlády SR. Závery Rady vlády SR pre vedu a techniku sú súčasťou predkladaného návrhu.

Návrh zákona bol dňa 30. 3. 2001 prerokovaný v Rade hospodárskej a sociálnej dohody SR. Závery RHSD SR žiadali znovu zvážiť pripomienky, ktoré uplatnili  AZZZ SR v rámci medzirezortného pripomienkového konania a zvolať poradu vybraných zástupcov AZZZ SR k prerokovaniu pripomienok. Dňa 3. 4. 2001 sa uskutočnila pracovná porada zástupcov AZZZ SR a sekcie vedy a techniky MŠ SR k prepracovanej verzii návrhu zákona o vede a technike na základe pripomienok RHSD SR. Na základe zapracovania pripomienok a dohody na pracovnej porade, RHSD SR súhlasí s predložením návrhu zákona o vede a technike na rokovanie vlády SR a považuje predkladaný návrh zákona za bezrozporný vo vzťahu k stanovisku AZZZ SR.

Dňa 24. 4. 2001 bolo nové upravené znenie návrhu zákona o vede a technike druhý krát predložené na rokovanie Legislatívnej rady vlády SR. Na základe pripomienok z uvedeného rokovania a po ich prerokovaní s predstaviteľmi sektora vysokých škôl dňa 27. 4. 2001 boli do návrhu zákona zapracované ďalšie stanoviská zástupcov vysokých škôl a tiež stanoviská z následných rokovaní na úrovni podpredsedu vlády SR pre ekonomiku. 

Stanovisko Ministerstva financií SR k dopadom navrhovaného zákona na štátny rozpočet dostalo Ministerstvo školstva SR ako súčasť stanoviska z medzirezortného pripomienkového konania č. 796/2001 – KM zo dňa 23. 2. 2001 s nasledujúcim znením “beriem na vedomie, že prijatie zákona si nevyžiada zvýšenie výdavkov zo štátneho rozpočtu”.

Legislatívna rada vlády SR opätovne prerokovala dňa 25. 9. 2001 návrh zákona o vede a technike a schválila ho s pripomienkami. Na základe zapracovaných pripomienok z LRV SR a z toho vzniknutých niektorých zmien predovšetkým v oblasti prípravy štátnych programov výskumu a vývoja MŠ SR opätovne predkladá druhé upravené nové znenie návrhu zákona o vede a technike na posúdenie LRV SR  a na rokovanie vlády SR.